CELEX: 32014D0562
Language: da
Date: 2014-05-15 00:00:00
Title: Europa-Parlamentets og Rådets afgørelse nr. 562/2014/EU af 15. maj 2014 om Den Europæiske Unions deltagelse i kapitalforhøjelsen i Den Europæiske Investeringsfond

24.5.2014   
            
            
               DA
            
            
               Den Europæiske Unions Tidende
            
            
               L 156/1
            
         EUROPA-PARLAMENTETS OG RÅDETS AFGØRELSE Nr. 562/2014/EU
   af 15. maj 2014
   om Den Europæiske Unions deltagelse i kapitalforhøjelsen i Den Europæiske Investeringsfond
   EUROPA-PARLAMENTET OG RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 173, stk. 3,
   under henvisning til forslag fra Europa-Kommissionen,
   efter fremsendelse af udkast til lovgivningsmæssig retsakt til de nationale parlamenter,
   under henvisning til udtalelse fra Det Europæiske Økonomiske og Sociale Udvalg (1),
   efter den almindelige lovgivningsprocedure (2), og
   ud fra følgende betragtninger:
   
               (1)
            
            
               I henhold til Rådets afgørelse 94/375/EF (3) blev Den Europæiske Investeringsfond (»fonden«) oprettet i 1994 for at »fremme en vedvarende og afbalanceret vækst i Fællesskabet«.
            
         
               (2)
            
            
               Efter forhøjelsen af fondens tegnede kapital i 2007 beløber fondens autoriserede kapital sig til 3 mia. EUR, fordelt på 3 000 andele på 1 mio. EUR hver, med 20 % af kapitalen indbetalt. Unionen, repræsenteret af Kommissionen, deltog i den foregående forhøjelse af fondens tegnede kapital i overensstemmelse med Rådets afgørelse 2007/247/EF (4).
            
         
               (3)
            
            
               Dermed har Unionen, repræsenteret af Kommissionen, nu 900 andele i fonden til en nominel værdi af 900 mio. EUR, hvoraf 180 mio. EUR er indbetalt.
            
         
               (4)
            
            
               Det Europæiske Råd vedtog på mødet den 28.-29. juni 2012»vækst- og beskæftigelsespagten« med henblik på at stimulere en intelligent, bæredygtig, inklusiv, ressourceeffektiv og jobskabende vækst. I den forbindelse understregede Det Europæiske Råd i sine konklusioner bl.a. de omgående yderligere foranstaltninger på EU-plan for at fremme vækst og beskæftigelse, forbedre finansieringen af økonomien og gøre Europa mere konkurrencedygtigt som produktions- og investeringssted, at fondens aktiviteter bør udvikles, navnlig hvad angår venturekapitalaktiviteter, i samarbejde med de eksisterende nationale strukturer som f.eks. nationale erhvervsfremmende banker og institutioner.
            
         
               (5)
            
            
               For yderligere at fremme investeringer og adgang til kredit lancerede Det Europæiske Råd den 27.-28. juni 2013 en »ny investeringsplan for Europa« for at støtte små og mellemstore virksomheder (SMV'er) og øge finansieringen af økonomien. I denne sammenhæng anmodede Det Europæiske Råd i sine konklusioner Kommissionen og Den Europæiske Investeringsbank (EIB) om at forøge fondens kreditforbedringskapacitet som en prioritet.
            
         
               (6)
            
            
               Det Europæiske Råd, som mindede om, at det fortsat er afgørende at genetablere normal långivning til økonomien, navnlig til SMV'er, opfordrede på sit møde den 19.-20. december 2013 Kommissionen og EIB til ved hjælp af en kapitalforhøjelse at øge fondens kapacitet yderligere med henblik på at nå til endelig enighed senest i maj 2014.
            
         
               (7)
            
            
               Fonden har med de nuværende egne midler ikke mulighed for at øge sine aktiviteter væsentligt for således at efterkomme opfordringen fra Det Europæiske Råd, idet fondens garanti- og venturekapitalaktiviteter ikke må overstige lofterne for fondens samlede forpligtelser fastsat i fondens vedtægter eller vedtaget af fondens generalforsamling. Desuden er fondens kreditforbedringskapacitet begrænset i forhold til mængden af disponible egne midler.
            
         
               (8)
            
            
               Fondens bestyrelse gav derfor den 26. november 2013 sin godkendelse med hensyn til begrundelsen for en forhøjelse af fondens tegnede kapital med op til 1 500 mio. EUR, således at der kan opnås den nødvendige forøgelse af egne midler. De tekniske ordninger og den nærmere procedure for forhøjelsen vil, når tiden er inde, blive forelagt for bestyrelsen med henblik på at anmode om tilladelse til at forelægge et forslag for fondens generalforsamling i 2014 med henblik på godkendelse.
            
         
               (9)
            
            
               De nye andele bør tegnes af fondens andelshavere efter eget valg over en fireårig periode, der begynder i 2014 og slutter i 2017. Prisen på de nye andele bør fastsættes årligt og baseres på den nettoaktivværdiformel, der er aftalt mellem fondens andelshavere.
            
         
               (10)
            
            
               Aftalen om finansieringen af Unionens bidrag til fondens kapitalforhøjelse bør ikke berøre den mulige behandling af udbytte.
            
         
               (11)
            
            
               Det er hensigtsmæssigt, at Unionen deltager i kapitalforhøjelsen i fonden for at realisere Unionens mål om at fremme et klima, der er gunstigt for initiativer og udvikling af virksomheder, navnlig SMV'er, overalt i Unionen samt fremme en bedre udnyttelse af det industrielle potentiale i Unionens politikker for innovation, forskning og teknologisk udvikling, således som det er anført i konklusionerne fra Det Europæiske Råd af den 28.-29. juni 2012, 27.-28. juni 2013 og 19.-20. december 2013 og specificeret nærmere i »vækst- og beskæftigelsespagten« og den »nye investeringsplan for Europa«.
            
         
               (12)
            
            
               Med hensyn til de specifikke formål med Unionens deltagelse i fondens kapitalforhøjelse, herunder navnlig fondens støtte til foranstaltninger, der supplerer medlemsstaternes indsats til gavn for virksomheder, navnlig SMV'er, giver artikel 173, stk. 3, det fornødne retsgrundlag for vedtagelsen af denne afgørelse.
            
         
               (13)
            
            
               For at Unionens repræsentant i fondens generalforsamling kan stemme om kapitalforhøjelsen hurtigst muligt, bør afgørelsen træde i kraft dagen efter offentliggørelsen —
            
         VEDTAGET DENNE AFGØRELSE:
   Artikel 1
   Denne afgørelse har til formål at øge den støtte, som Den Europæiske Investeringsfond (»fonden«) yder til foranstaltninger, der supplerer medlemsstaternes indsats til gavn for virksomheder, navnlig små og mellemstore virksomheder.
   Artikel 2
   Ud over sin aktuelle kapitalandel i fonden tegner Unionen op til 450 andele, hver med en pålydende værdi på 1 mio. EUR, i fonden. Tegningen af andelene og de årlige betalinger sker i overensstemmelse med de vilkår, der vil blive godkendt af fondens generalforsamling.
   Artikel 3
   Unionen køber de nye andele i fonden over en fireårig periode, som begynder i 2014. I løbet af perioden 2014-2017 skal et samlet beløb på op til 178 mio. EUR stå til rådighed i Unionens almindelige budget til dækning af de resterende omkostninger, idet der gøres brug af bevillinger, der allerede er programmeret inden for udgiftsområde 1a i den flerårige finansielle ramme for perioden 2014-2020, således at de samlede udgifter ikke ændres. Budgetforpligtelsen kan opdeles i årlige rater over fire år i overensstemmelse med artikel 85, stk. 4, i Europa-Parlamentets og Rådets forordning (EU, Euratom) nr. 966/2012 (5).
   Artikel 4
   Kommissionen overvåger opfyldelsen af det i denne afgørelses artikel 1 anførte formål og forelægger to rapporter herom for Europa-Parlamentet og Rådet: en midtvejsrapport senest den 31. december 2016 og en endelig rapport senest den 31. december 2018.
   Artikel 5
   Denne afgørelse træder i kraft dagen efter offentliggørelsen i Den Europæiske Unions Tidende.
   
      Udfærdiget i Bruxelles, 15. maj 2014.
      
         
            På Europa-Parlamentets vegne
         
         M. SCHULZ
         
            Formand
         
      
      
         
            På Rådets vegne
         
         D. KOURKOULAS
         
            Formand
         
      
   
   
      (1)  Udtalelse af 25.3.2014 (endnu ikke offentliggjort i EUT).
   
      (2)  Europa-Parlamentets holdning af 16.4.2014 (endnu ikke offentliggjort i EUT) og Rådets afgørelse af 6.5.2014.
   
      (3)  Rådets afgørelse 94/375/EF af 6. juni 1994 om Fællesskabets medlemskab af Den Europæiske Investeringsfond (EFT L 173 af 7.7.1994, s. 12).
   
      (4)  Rådets afgørelse 2007/247/EF af 19. april 2007 om Fællesskabets deltagelse i kapitalforhøjelsen i Den Europæiske Investeringsfond (EUT L 107 af 25.4.2007, s. 5).
   
      (5)  Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).
   
      Erklæring fra Europa-Parlamentet og Rådet
      Europa-Parlamentet og Rådet er enige om at tage stilling til spørgsmålet om behandlingen af fondens dividender inden for rammerne af den næste revision af de finansielle regler gældende for Unionens almindelige budget eller senest i forbindelse med midtvejsrapporten om opfyldelsen, jf. artikel 4.